PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
suplimentar 
asupra Propunerii legislative pentru modificarea şi completarea Legii nr. 544/2001 privind liberul acces la informaţiile de interes public

 Propunerea legislativă pentru modificarea şi completarea Legii nr. 544/2001 privind liberul acces la informaţiile de interes public a fost transmisă Comisiei pentru cultură, arte, mijloace de informare în masă, cu adresa nr.  P. l. - x  479 din 27 iunie 2011, înregistrată la Comisie  cu nr. 30/128/29.6.2011.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale, care a avizat favorabil iniţiativa legislativă, precum şi Comisiei juridice, de disciplină şi imunităţi care a transmis un aviz negativ. 

Membrii Comisei au analizat propunerea legislativă, ţinând cont de avizul negativ al Consiliului Legislativ nr. 324/21.03.2011 precum şi de Punctul de vedere al Guvernului transmis cu nr. 1078/10.05.2011, care nu susţine adoptarea acesteia.

Potrivit prevederilor art. 73 din Constituţia României, republicată, propunerea legislativă face parte din categoria legilor ordinare. 


Iniţiativa legislativă a fost respinsă de Senat în şedinţa din 22 iunie 2011, în calitate de primă Cameră sesizată.


Propunerea legislativă a fost dezbătută în şedinţele Comisiei din datele de 7 şi 14 septembrie a.c.

În conformitate cu prevederile art.54 şi art.55 din Regulamentul Camerei Deputaţilor, republicat, la lucrările Comisiei au participat în calitate de invitaţi: doamna Irina Alexe, secretar de stat  în Ministerul Administraţiei şi Internelor şi domnul Dragoş Panaitescu, consilier în Ministerul Justiţiei..

Iniţiativa legislativă are ca obiect de reglementare completarea Legii nr. 544/2001 privind liberul acces la informaţiile de interes public, cu modificările şi completările ulterioare, în sensul exceptării „informaţiilor din dosarele penale aflate în faza de urmărire penală sau pe rol în instanţele de judecată” din categoria informaţiilor de interes public. Totodată, se prevede sancţionarea disciplinară a „conducătorului unităţii” pentru „divulgarea sau furnizarea în mod voluntar sau involuntar” de informaţii care fac parte, potrivit art. 12 din lege, din categoria celor exceptate de la accesul liber al cetăţenilor.   

La lucrările Comisiei au fost prezenţi 17 deputaţi din totalul de 20 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (11 voturi pentru  respingere şi un vot împotriva respingerii).

Camera Deputaţilor este Cameră decizională, în conformitate cu art. 75 alin.(1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr. 544/2001 privind liberul acces la informaţiile de interes public.

Motivarea respingerii se întemeiază pe următoarele considerente:

· soluţia legislativă propusă la pct. 1 al articolului unic, privind excluderea din categoria informaţiilor de interes public a tuturor „informaţiilor din dosarele penale aflate în faza de urmărire penală sau pe rol în instanţele de judecată” nu poate fi acceptată, întrucât aceasta contravine libertăţii de exprimare garantată de art. 10 din Convenţia Europeană a Drepturilor Omului. Aşa cum s-a decis în mod constant în jurisprudenţa Curţii Europene a Drepturilor Omului, libertatea de exprimare cuprinde şi dreptul de a primi sau de a comunica informaţii.

· Referitor la norma propusă la pct. 2 al articolului unic pentru art. 21 alin. (4), dat fiind caracterul personal al răspunderii disciplinare, angajarea acestui tip de răspundere pentru conducătorul instituţiei nu se poate realiza în orice situaţie în care informaţiile avute în vedere ar deveni publice, ci numai în situaţiile în care respectivul conducător este persoana care a „divulgat” sau „furnizat” acele informaţii.   
 
Iniţiativa legislativă a fost retrimisă la Comisie, în şedinţa de plen din data de 31 octombrie 2011,  în vederea întocmirii unui raport suplimentar.

Comisia a reluat dezbaterea asupra iniţiativei legislative la lucrările Comisiei din data de 9 şi respectiv, de 16 noiembrie 2011.  În conformitate cu prevederile art. 55, alin. (2) din Regulamentul Camerei Deputaţilor, republicat, la lucrările Comisiei au participat în calitate de invitaţi: domnul Gabriel Mitroi, comisar şef şi domnul Cătălin Giulescu, şef oficiu, responsabil cu administrarea datelor personale în Ministerul Administraţiei şi Internelor respectiv, doamna Oana Bucur, consilier juridic în Ministerul Justiţiei. Invitaţii au susţinut punctul de vedere al Guvernului, subliniind necesitatea respingerii acestei iniţiative legislative, materia fiind reglementată prin norme aflate în vigoare. 

La lucrările Comisiei au fost prezenţi 12 deputaţi din totalul de 20 membri ai Comisiei. 

Camera Deputaţilor este Cameră decizională, în conformitate cu art. 75 alin.(1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.


În urma dezbaterilor, membrii Comisiei au hotărât, cu majoritatea voturilor celor prezenţi în sală în momentul votului (11 voturi pentru  respingere şi o abţinere), menţinerea  punctului de vedere iniţial, de respingere a Propunerii legislative pentru modificarea şi completarea Legii nr. 544/2001 privind liberul acces la informaţiile de interes public iniţiativei legislative ( Plx-479/2011).

